ม.หอการค้าปรับจีดีพีใหม่โต 6.9%
ม.หอการค้าฯ ปรับคาด จีดีพี&nbsp; ปี 53 โต 6.9% จากเดิม 5-6 % เหตุส่งออกขยายตัวสูง
19 ส.ค. 2553

ม.หอการค้าฯ ปรับคาด จีดีพี  ปี 53 โต 6.9% จากเดิม 5-6 % เหตุส่งออกขยายตัวสูง
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย ปรับประมาณการเศรษฐกิจไทยในปี 53 เติบโตได้ถึง 6.9% จากก่อนหน้านี้ที่คาดการณ์ว่าจะเติบโตในช่วง 5-6%  โดยมีแรงขับเคลื่อนหลักจากการส่งออกที่ขยายตัวในระดับสูง อันเป็นผลสืบเนื่องจากเศรษฐกิจโลกที่มีสัญญาณการฟื้นตัวชัดเจน รวมถึงภาวะเศรษฐกิจในประเทศที่เริ่มฟื้นตัว ทำให้การบริโภคปรับตัวในทิศทางที่ดีขึ้น 
ขณะที่ GDP ในไตรมาส 3/53 คาดว่าจะเติบโตได้ 5.1% ซึ่งเศรษฐกิจโดยรวมยังสามารถขยายตัวได้อย่างต่อเนื่องแม้จะชะลอลงเมื่อเทียบกับช่วงครึ่งปีแรก
นายธนวรรธน์ กล่าวว่า ทั้งปี 53 คาดว่าการส่งออกขยายตัว 23.9% มูลค่า 184,607 ล้านดอลลาร์ ขณะที่การนำเข้าคาดว่าจะขยายตัว 31.5% มูลค่า 172,751 ล้านดอลลาร์ ดุลการค้าเกินดุล 11,800 ล้านดอลลาร์ อัตราเงินเฟ้ออยู่ที่ 3.5% อัตราการว่างงาน 1.3% 
และคาดว่าอัตราดอกเบี้ยนโยบายของไทยจะปรับขึ้นมาอยู่ในช่วง 1.75-2.00% อัตราแลกเปลี่ยนเงินบาท เฉลี่ยอยู่ที่ 32.00 บาท/ดอลลาร์ และราคาน้ำมันเฉลี่ยอยู่ที่ 80 ดอลลาร์/บาร์เรล